Ek, verskonings en tyd! - Malkoppie Terapie
Ek, verskonings en tyd!
Bel vriendin en eerste ding wat ek sê is jammer ek het nie vroeër gebel nie maar ek was verskriklik besig. Regtig van Niekerk? So besig dat jy die afgelope 2 maande nie 5 minute spaar gehad het om haar te bel nie?
Wonder of ek nie dalk belangrik voel as ek vertel hoe besig ek is nie. Ek het nou gesit en dink oor al die minute wat verbygaan wat net leeg is nie. Die week het ek behoorlik op en af gery agter kinders aan, ek wil nie hê hulle moet vir my wag nie so ek is altyd vroeg… so dan wag ek. Ek staan en wag in 'n ry om iets te bestel of te betaal. As ek alles op tel is dit ure se leë tyd.
Die vraag wat ek nou moet beantwoord is wat maak ek met die leë ure? Die antwoord is speletjies op my slimfoon. Waarom nie die tyd gebruik om op te vang met 'n geselsie met 'n vriendin of familie nie.. en nee.. whatsapp is nie gesels nie van Niekerk!
Ek het nie besef hoeveel tyd my foon met sy belaglike speletjies, Instagram en FaceBook eintlik opvat nie en hoe afhanklik mens is om altyd aanlyn te wees.. beskikbaar. Almal in ons huis het slimfone behalwe my 9 jarige – die reël is dat mens aan die einde van graad 4 'n foon mag kry. Op 'n stadium het hy hard baklei met ons en ons daarop gewys dat ons nie praat nie.. hy voel uitgesluit want ons deel foto's op ons groepies. Net daar en dan het ons weer die reël afgestof van los jou foon. Praat met mekaar. Geniet mekaar se geselskap.
Ek gaan vandag begin om weer te bel, te praat.. al is dit vinnig en net hoe gaan dit. Ek gaan my leë tyd gebruik om met jou te praat.